दुनैलाई डोल्पा कप
दसैंतिहार र आफ्नो वार्षिकोत्सवको अवसरमा आयोजित पाँचौं डोल्पा कप फुटबलको उपाधि आयोजक दुनै भ्याली क्लबले नै जितेको छ  ।
डोल्पा (दुनै) — दसैंतिहार र आफ्नो वार्षिकोत्सवको अवसरमा आयोजित पाँचौं डोल्पा कप फुटबलको उपाधि आयोजक दुनै भ्याली क्लबले नै जितेको छ  ।बुधबार फाइनलमा दुनैले स्वास्थ्य फुटबल टिमलाई १–० ले हराउँदै उपाधि जित्यो । ठुलीभेरी नगरपालिका र जिल्ला खेलकुद विकास समिति डोल्पाको सहयोगमा प्रतियोगिता भएको हो । १३ टोलीले लिगकम नकआउटका आधारमा भएको थियो । दुनैले जगदुल्ला फुटबल टिम र स्वास्थ्यले सेभेन स्टार फुटबल टिम थालालाई हराएर फाइनल पुगेको थियो ।विजेताले १ लाख १ हजार र उपविजेताले ४० हजार रुपैयाँ पुरस्कार पाए । विजेतालाई जिल्ला समन्वय समिति डोल्पाका उपप्रमुख नरबहादुर बुढा, सहायक प्रमुख जिल्ला अधिकारी लक्ष्मी शर्माले पुरस्कृत गरे ।सर्वोत्कृष्ट खेलाडी स्वास्थ्य टिमका अनुपमंगल समाल, सर्वाधिक गोलकर्ता सेभेनस्टार थाला ‘ए’ का कर्णचन्द्र रोकाय, उत्कृष्ट गोलकिपरमा सेभेनस्टारकै लालबहादुर महतारा र अनुशासित खेलाडीमा सेभेनस्टारका रामप्रसाद रोकाय चुनिए । उनीहरूले नगद पुरस्कार पाए । रेफ्री भक्तबहादुर गुरुङ र बसन्तराज न्यौपानेलाई पनि सम्मान गरियो । दुनै भ्याली क्लवका अध्यक्ष हिक्मत शाहीले जिल्लास्तरीय प्रतियोगिताले खेलाडीलाई हौसला थप्ने भएकाले सबैको साथ सहयोग रहने अपेक्षा व्यक्त गरे ।